Kilio wachumaji 20,000 wa chai wakipoteza ajira

Kilio wachumaji 20,000 wachai wakipoteza ajira 
Takriban watu 20,000 wanaofanya kazi katika kampuni za majanichai nchini wamefutwa kazi kwa muda wa mwaka mmoja uliopita kutokana na athari za janga la virusi vya corona katika sekta hiyo. Kampuni hizo, ambazo nyingi ni za kigeni, zimeanza kutumia mashine maalum za kuchuma zao hilo ili kupunguza uwezekano wa maambukizi ya virusi hivyo. Hilo ni kulingana na Chama cha Wafanyakazi wa Mashamba Makubwa Kenya KPAWU, ambacho kimepinga vikali hatua hiyo. "Tangu janga la corona lilipofika nchi ni mwaka uliopita, kampuni za majanichai za kigeni zimewafuta kazi zaidi ya wafanyakazi 20,000 hasa katika maeneo ya Kati na Bonde la Ufa. Badala yake, zimeanza kutumia mashine za kuchuma majanichai mwenyekiti wa kitaifa wa chama hicho, Bw Eliakim Ochieng, alisema kwenye mahojiano na Taifa Leo.  "Kampuni hizo zinatumia kisingizio cha janga hilo kuwafuta wafanyakazi. Watoto wao wamelazimika kuacha shule kwani wazazi wao hawana ajira," aliongeza. 
Wafanyakazi hao sasa wanataka kuandaa kikao na usimamizi wa kampuni hizo kujadiliana na kusuluhisha tatizo hilo. Wanaomba kikao hicho kupitia Chama cha Wakuzaji Majanichai Kenya (KTGA) na KPAWU. 
Kampuni hizo pia zimelaumiwa kwa kutowalipa ridhaa wafanyakazi wengi waliopata majeraha kwa kutumia mashine hizo. Chama hicho kilisema wafanyakazi hawakupewa mafunzo ya kutosha kuhusu namna ya kutumia mashine hizo. "Wafanyakazi wengi ambao wamekuwa wakitumia mashine hizo katika maeneo ya Kati na Bonde la Ufa wamekatwa vidole vyao kwani hawakupewa mafunzo kuhusu taratibu zifaazo za kuzitumia," akasema Bw Ochieng. 
Alisema kampuni hizo zinaendesha uchumaji kwa kutumia mashine hizo kwa asilimia 100 katika kaunti za Kericho na Bomet, huku kiwango hicho kikiwa zaidi ya nusu katika Kaunti ya Nandi. 
Waliitaja kuwa hali ambayo imewaumiza wafanyakazi wengi.
Kutokana na hayo, waliiomba serikali kuwatoza ushuru mkubwa wale wanaoagiza mashine hizo ili kupunguza idadi ya ajira zinazopotea. Alimlaumu Rais Uhuru Kenyatta na Naibu Rais William Ruto kwa kutofanya lolote kuwasaidia wafanyakazi hao, licha ya kuwaahidi wengi wao nafasi za kazi. Wakuu wa wafanyikazi wanahofia huenda uchumi wa maeneo kama Kericho, Kisii, Kapsabet, Nyamira na Bomet ukaathirika iwapo wafanyikazi hawatarejeshwa. Wanadai kampuni zinatafuta vibarua wanaolipwa Sh300 kwa siku.